SL Uradni list Evropske unije L 357/89

SKLEP KOMISIJE

z dne 11. marca 2014

o državni pomoči SA.34445 (12/C), ki jo je Danska odobrila za prenos premoženjskih sredstev banke FIH družbi FSC

(notificirano pod dokumentarno številko C(2014) 1280)

(Besedilo v angleškem jeziku je edino verodostojno)

(Besedilo velja za EGP)

(2014/884/EU)

EVROPSKA KOMISIJA JE –

ob upoštevanju Pogodbe o delovanju Evropske unije in zlasti prvega pododstavka člena 108(2) Pogodbe,

ob upoštevanju Sporazuma o Evropskem gospodarskem prostoru in zlasti člena 62(1)(a) Sporazuma,

po pozivu državam članicam in drugim zainteresiranim stranem, naj predložijo svoje pripombe v skladu z navedenima določbama (1),

ob upoštevanju naslednjega:

1. POSTOPEK

(1) Danska je 30. junija 2009 na podlagi danskega zakona o kapitalskih injekcijah iz državnih sredstev (2) zagotovila kapitalsko injekcijo v višini 1,9 milijarde DKK kot hibridni kapital prvega reda za banko FIH Erhvervsbank A/S, vključno z njenimi hčerinskimi družbami (v nadaljnjem besedilu: banka FIH).

(2) Danska je 6. marca 2012 priglasila sveženj ukrepov v korist banke FIH. Komisija je s sklepom z dne 29. junija 2012 (v nadaljnjem besedilu: sklep o reševanju in začetku postopka) (3) začasno odobrila navedene ukrepe (4), za katere je ugotovila, da so združljivi z notranjim trgom.

(3) Hkrati je Komisija začela postopek na podlagi člena 108(2) Pogodbe o delovanju Evropske unije (v nadaljnjem besedilu: Pogodba) zaradi dvomov glede ustreznosti ukrepov, omejitve pomoči na potrebni minimum in lastnega prispevka banke, zlasti glede na morebiti nizko plačilo za ukrepe za oslabljena sredstva, odobrene v korist banke FIH.

(4) Banka FIH je 2. julija 2012 odplačala kapital v višini 1,9 milijarde DKK, ki ga je prejela leta 2009 na podlagi danskega zakona o kapitalskih injekcijah iz državnih sredstev (5).

(5) Danska je v skladu s sklepom o reševanju in začetku postopka 4. januarja 2013 predložila načrt prestrukturiranja (6), ki ga je pozneje spremenila. 24. junija 2013 je predložila končno posodobljeno različico navedenega načrta (v nadaljnjem besedilu: načrt prestrukturiranja).

(6) Danska je 3. februarja 2014 predložila pismo o nameri, v katerem so predstavljeni pogoji za prestrukturiranje banke FIH, k izvedbi katerega se je Danska obvezala (v nadaljnjem besedilu: obveze).

(7) Danski organi so v obdobju od 30. junija 2012 do 3. februarja 2014 predložili dodatne informacije.

(8) Zaradi nujnosti se Danska strinja, da se ta sklep izjemoma sprejme v angleškem jeziku (7).

2. OPIS

2.1 UPRAVIČENEC

(9) Banka FIH je družba z omejeno odgovornostjo, ki jo ureja danska bančna zakonodaja in nadzoruje danski finančni nadzorni organ (v nadaljnjem besedilu: organ FSA). Ustanovljena je bila leta 1958, sedež pa ima v Københavnu na Danskem. Je v 100-odstotni lasti družbe FIH Holding A/S (v nadaljnjem besedilu: holding FIH).

(10) Skupina FIH je sestavljena iz holdinga FIH in banke FIH Erhvervsbank ter hčerinskih družb v 100-odstotni lasti slednje. Te hčerinske družbe so FIH Partners A/S (ki pokriva poslovni segment podjetniškega financiranja), FIH Kapital Bank A/S (v nadaljnjem besedilu: FIH Kapital Bank) (8), FIH Realkredit A/S, ki je institucija za hipotekarne kredite, in FIH Leasing og Finans A/S. Dejavnosti banke FIH so sestavljene iz treh segmentov: bančno poslovanje (9), trgi (10) in podjetniško financiranje (11).

(11) Na dan 31. decembra 2012 je bil holding FIH v lasti danskega sklada za dodatno pokojninsko zavarovanje, ki je imel 48,8 % delnic holdinga FIH, družbe PF I A/S (12), ki je imela 48,8 % delnic, ter izvršilnega odbora in vodstvenega kadra, ki sta imela 2,3 % delnic, sam holding FIH pa je imel 0,1 % delnic.

(12) Ob koncu leta 2011 je bilančna vsota skupine FIH znašala 84,16 milijarde DKK (11,28 milijarde EUR), njen količnik kapitalske ustreznosti (13) pa je bil 17,8 %, ki se je do 31. decembra 2012 zvišal na 21,2 %. 31. decembra 2012 je bilančna vsota banke FIH znašala 60,76 milijarde DKK (8,1 milijarde EUR) (14), tveganju prilagojena sredstva (v nadaljnjem besedilu: RWA) pa 29,84 milijarde DKK (3,98 milijarde EUR).

(13) Banka FIH je osredotočena nišna banka, specializirana za srednjeročno financiranje ter svetovanje na področju obvladovanja tveganj in podjetniško financiranje za danska podjetja, katerih bilančna vsota presega 10 milijonov DKK (1,34 milijona EUR). Bančne dejavnosti banke FIH so prvotno obsegale tri segmente: nepremičninska posojila, posojila za prevzeme in bančno poslovanje za podjetja.

(14) Banka FIH je bila v času sklepa o reševanju in začetku postopka šesta največja danska banka po obratnem kapitalu (15), saj je skrbela za več kot 2 000 strank bančnega poslovanja na ravni skupine. Tržni delež banke FIH na področju bančnih in hipotekarnih posojil je bil tedaj ocenjen na 1,7 %. Njen tržni delež na področju posojil za MSP/podjetniških posojil je bil 2,5 %. Banka FIH je imela junija 2012 2,1-odstotni delež celotnega trga za posojila za podjetja (banke in hipotekarne banke).

(15) Skupina FIH v zadnjih letih ni poslovala uspešno. 25. junija 2009 se je prijavila za dansko shemo dokapitalizacije (16) in 30. junija 2009 je prejela kapitalsko injekcijo iz državnih sredstev kot hibridni kapital prvega reda v višini 1,9 milijarde DKK v obliki zadolžnice. Kupon te zadolžnice je znašal 11,46 % na leto. Skupina FIH je za celotno leto 2009 izkazala izgubo pred obdavčitvijo v višini 148 milijonov DKK (19,9 milijona EUR).

(16) Čeprav je imela skupina FIH leta 2010 dobiček pred obdavčitvijo v višini 316 milijonov DKK (42,5 milijona EUR), je bil ta dobiček ustvarjen predvsem z enkratnimi pozitivnimi popravki tržne vrednosti, vključno z nerealiziranimi dobički iz posrednih udeležb. Leta 2011 je skupina FIH izkazala izgubo pred obdavčitvijo v višini 1,27 milijarde DKK (170 milijonov EUR) zaradi stroškov oslabitev in negativnih popravkov tržnih vrednosti. Na dan 31. decembra 2012 je izguba pred obdavčitvijo znašala 47 milijonov DKK (6,4 milijona EUR). Za konec leta 2013 je bil predviden dobiček pred obdavčitvijo v višini 95 milijonov DKK (12,8 milijona EUR). V tretjem četrtletju leta 2013 je bil čisti dobiček iz nadaljujočega se poslovanja pred obdavčitvijo 23,2 milijona DKK (3,09 milijona EUR). Banka FIH je za celotno poslovanje po obdavčitvi leta 2012 izkazala izgubo v višini 20,1 milijona DKK (2,71 milijona EUR).

(17) Agencija Moody’s je v letih 2009 in 2010 bonitetno oceno banke FIH znižala z A2 na Baa3. Leta 2010 sta se lastnika banke FIH (islandski finančni nadzorni organ in centralna banka Islandije) (17) dogovorila, da bosta svoja deleža v banki FIH prodala sedanjim lastnikom. S tem novim lastništvom naj bi se bonitetna ocena banke FIH bistveno izboljšala, saj je bilo predhodno lastništvo s strani Kaupthing Bank hf eno od glavnih skrbi agencije Moody’s v zvezi z banko FIH. Vendar je agencija Moody’s leta 2011 predvsem zaradi okoliščin, specifičnih za banko FIH, kot so refinanciranje izdaj obveznic z državnim jamstvom, boniteta in izpostavljenost nepremičninskemu sektorju, dodatno znižala bonitetno oceno banke FIH na B1 z negativnimi obeti.

(18) Znižanje bonitetne ocene v letu 2011 je bilo v skladu s takratnimi tržnimi cenami za obveznice banke FIH brez državnega jamstva: cena za 2–4-letni dolg banke FIH je bila v razponu 600–700 bazičnih točk nad zamenjavami z enako ročnostjo, vezanimi na EURIBOR.

2.2 DOGODKI, KI SO SPROŽILI UKREPE POMOČI

(19) Banka FIH je v letih 2011 in 2012 predvidela težave v zvezi z dolgom, ki naj bi zapadel v letih 2012 in 2013. Nastali izziv v zvezi s financiranjem so povzročili predvsem znižanje bonitetne ocene banke FIH in spremenjene razmere na kapitalskem trgu (18). Banka FIH je julija 2009 že dobila likvidnostno pomoč v obliki državnega jamstva v skupni višini 50 milijard DKK (6,31 milijarde EUR), ki jo je v celoti porabila. Prav tako ji je država na podlagi danske jamstvene sheme zagotovila kapitalsko injekcijo v obliki hibridnega kapitala prvega reda v višini 1,9 milijarde DKK (255 milijonov EUR). Banka FIH je imela na dan 31. decembra 2011 obveznice z državnim jamstvom v višini 41,7 milijarde DKK (5,56 milijarde EUR), kar je pomenilo 49,94 % bilančne vsote banke.

(20) Zaradi teh obveznic z državnim jamstvom, ki naj bi zapadle v letih 2012 in 2013, je bila banka FIH pred težavo v zvezi s financiranjem. Organ FSA je v drugi polovici leta 2011 ocenil, da obstaja razmeroma veliko tveganje, da banka FIH v naslednjih 12 do 18 mesecih zaradi pričakovane nezmožnosti pridobitve financiranja z odprtih trgov ne bo sposobna izpolnjevati likvidnostnih zahtev.

(21) Banka FIH naj bi, da bi rešila te nastajajoče težave v zvezi z likvidnostjo, bistveno znižala svojo bilančno vsoto.

2.3 UKREPI POMOČI

(22) Za rešitev likvidnostnih težav, ki naj bi tedaj po pričakovanjih doletele banko FIH, je Danska julija 2012 predlagala kompleksen ukrep za oslabljena sredstva, da bi problematična sredstva segmenta nepremičninskih posojil banke FIH prenesli na novo hčerinsko družbo holdinga FIH (v nadaljnjem besedilu: Newco). Danska se je obenem obvezala, da bo zagotovila financiranje in dokapitalizacijo družbe Newco, če bi bilo to potrebno.

(23) „Ukrepi“ (19) so obsegali dve fazi pogodbe o nakupu delnic (20) in več ločenih dogovorov, na podlagi katerih so bila sredstva skupine FIH v višini približno 17,1 milijarde DKK (2,3 milijarde EUR ali 28 % celotnih sredstev banke FIH v času prenosa) prenesena na družbo Newco. Družbo Newco (21) je nato kupila danska družba za finančno stabilnost (v nadaljnjem besedilu: družba FSC) (22), nakar naj bi bila pravilno likvidirana na podlagi odobrene danske sheme likvidacije (23) v skladu z načeli sheme (24). Postopek likvidacije naj bi trajal do 31. decembra 2016, lahko pa tudi do 31. decembra 2019. Družba FSC je bila sposobna financirati skoraj celotni kapitalski znesek v višini 2 milijard DKK za nakup družbe Newco na podlagi predčasnega odkupa zadolžnice za hibridni kapital prvega reda v višini 1,9 milijarde DKK, ki ga je leta 2009 banki FIH (25) odobrila država. Organ FSA je 2. julija 2012 odobril odplačilo državne kapitalske injekcije s strani banke FIH na podlagi analize solventnosti in likvidnosti, ki je vključevala ukrep prenosa sredstev (26).

(24) V fazi 1 je bila izvedena razdružitev sredstev in obveznosti banke FIH Erhvervsbank in FIH Kapital Bank v družbo Newco, novo hčerinsko družbo v lasti holdinga FIH. Sredstva, prenesena na družbo Newco, so bila nepremičninska posojila in vrednostni papirji v znesku 15,2 milijarde DKK (2,1 milijarde EUR) ter izvedeni finančni instrumenti v znesku 1,6 milijarde DKK (215 milijonov EUR). Začetne obveznosti družbe Newco so vključevale dve posojili (posojilo ena in posojilo dva) s preostalim deležem lastniškega kapitala v višini 2 milijard DKK.

(25) Posojilo ena je bilo posojilo za absorbiranje izgube banke FIH družbi Newco v višini 1,65 milijarde DKK (221 milijonov EUR). Družba Newco bo to posojilo banki FIH vrnila le, če bo izkupiček pri postopku likvidacije sredstev, prenesenih na družbo Newco, večji od nakupne cene družbe FSC v višini 2 milijard DKK (268 milijonov EUR). Kot plačilo za posojilo ena naj bi družba Newco plačala petletno obrestno mero danske državne obveznice plus 1,15-odstotni pribitek (27).

(26) Posojilo dva je bilo posojilo banke FIH Erhvervsbank družbi Newco v višini približno 13,45 milijarde DKK (1,8 milijarde EUR). Kot plačilo za posojilo dva naj bi družba Newco banki FIH plačala trimesečno obrestno mero DKK CIBOR plus 1,12-odstotni pribitek. Zapadlost posojila dva se ujema z zapadlostjo posojil, ki jih je prehodno izdala banka FIH na podlagi državnega jamstva. Posojilo dva in navedena ujemajoča se posojila so torej v celoti zapadla sredi leta 2013, na podlagi pogodbe pa je bilo dogovorjeno, da bo banka FIH, ko bo družba Newco odplačala posojila banki FIH, odplačala neporavnana posojila z državnim jamstvom. Ko je družba Newco banki FIH odplačala nominalni znesek posojila dva, je družba FSC zagotovila financiranje za družbo Newco v zneskih, ki so bili nujni za refinanciranje sredstev družbe Newco.

(27) V fazi 2, ki je bila izvedena takoj po končanju faze 1, je družba FSC od holdinga FIH kupila vse delnice v družbi Newco. Cena, ki jo je družba FSC prvotno plačala (28) holdingu FIH za družbo Newco, je bil lastniški kapital (čisto premoženje) na dan 1. januarja 2012, ki je znašal 2 milijardi DKK.

(28) Holding FIH je nato lahko uporabil denarne prihodke kot neposredna likvidna sredstva za odplačilo dela dolga z državnim jamstvom. Hkrati je prenos sredstev privedel do zamenjave nepremičninskih posojil s posojili za državno podprt subjekt, s čimer se je RWA banke FIH zmanjšal za približno 10 milijard DKK (29).

(29) Poleg pogodbe o nakupu delnic ukrepi vključujejo več ločenih dogovorov med holdingom FIH in družbo FSC: (a) Holding FIH je 1. julija 2012 (30) družbi FSC dal neomejeno jamstvo za izgube, s katerim je zagotovil, da bodo ob prenehanju družbe Newco družbi FSC v celoti povrnjena vsa njena sredstva in kapital, ki jih je zagotovila družbi Newco. Plačilo za to jamstvo je vključeno v variabilno nakupno ceno pogodbe o nakupu delnic. (b) Družba FSC se je 1. julija 2012 obvezala, da bo ob zapadlosti posojila dva (sredi leta 2013) zagotovila financiranje za družbo Newco. Družba FSC prejema obresti družbe Newco, ki so enake diskontni obrestni meri EU, povečani za 100 bazičnih točk. Za izvajanje te obveze je družba FSC družbi Newco zagotovila 13 milijard DKK (1,64 milijarde EUR) sredstev posojila, za katere ne bo prejela provizije za posojilo. (c) Družba FSC se je obvezala, da bo financirala in dokapitalizirala družbo Newco, če bi bilo to potrebno pred končno likvidacijo.

(30) Družba FSC ima po pogodbi pravico, da se ji ob prenehanju družbe Newco povrne vsaj njena začetna naložba v višini 2 milijard DKK brez stroškov, ki sta jih pri tem poslu imeli banka FIH in družba FSC. Če bo izkupiček pri postopku likvidacije nižji od nakupne cene v višini 2 milijard DKK, bo banka FIH razliko krila s posojilom ena, tj. posojilom za absorbiranje izgube, ali z jamstvom. Če bo izkupiček pri postopku likvidacije presegal 1,5 milijarde DKK, bo družba FSC prejela dodatnih 25 % kakršnega koli presežnega zneska poleg minimalnega zneska 2 milijard DKK, ki jih mora prejeti. Kakršen koli dodatni presežni znesek bo plačan holdingu FIH. V praksi to pomeni, da bo družba FSC, če bo končni iztržek manjši od 1,5 milijarde DKK, dobila 2 milijardi DKK. Če bo na primer končni iztržek 1,9 milijarde DKK, bo družba FSC dobila 2,1 milijarde DKK.

2.4 FORMALNI POSTOPEK PREISKAVE

(31) Komisija je v sklepu o reševanju in začetku postopka izrazila dvome v zvezi s sorazmernostjo ukrepov, njihovo omejitvijo na potrebni minimum, zadostnim lastnim prispevkom skupine FIH in zadostno omejitvijo izkrivljanja konkurence.

(32) Ti pomisleki so izvirali iz velike zapletenosti ukrepov, ki so se zdeli po nepotrebnem zapleteni za rešitev prihodnjih izzivov glede likvidnosti banke FIH. Zlasti ni bilo jasno, v kakšnem obsegu so bili različni ločeni dogovori in medsebojna povezanost pri formulah plačila potrebni, ustrezni in dobro usmerjeni za namene sporočila o bančništvu iz leta 2008 (31).

(33) Dalje je banka FIH v času sklepa o reševanju in začetku postopka nameravala agresivno vstopiti na internetni trg vlog na drobno z izvajanjem strategije „cenovnega vodstva“. Ta vstop na internetni trg vlog na drobno je bila glavna komponenta strategije banke FIH za reševanje njenih težav v zvezi s financiranjem.

(34) Poleg tega se je za predlagano višino finančnih sredstev, ki naj bi bila plačana družbi FSC za prenesena sredstva in obveznosti, zdelo, da zelo verjetno ni v skladu z ravnjo finančnih sredstev iz točke 21 Sporočila o oslabljenih sredstvih (32), v skladu s katero bi morale banke v čim večjem obsegu kriti izgube, povezane z oslabljenimi sredstvi. Točka 21 zahteva ustrezno plačilo državi za kakršne koli ukrepe finančne pomoči za oslabljena sredstva, da se zagotovita enaka odgovornost delničarjev in porazdelitev bremena ne glede na to, kateri model se izbere.

3. PRESTRUKTURIRANJE

3.1 NAČRT PRESTRUKTURIRANJA

(35) Danska je 24. junija 2013 predložila končno posodobljeno različico načrta prestrukturiranja za skupino FIH za obdobje od leta 2012 do leta 2016. Načrt vključuje najboljši in najslabši možni scenarij (33), da bi se prikazali sposobnost banke FIH za ponovno vzpostavitev dolgoročnega uspešnega poslovanja, zadostna porazdelitev bremena in ustrezni ukrepi za reševanje izkrivljanja konkurenčnih ukrepov.

(36) Načrt prestrukturiranja temelji na predpostavkah v zvezi z gibanjem bruto domačega proizvoda (BDP), rastjo, kot jo napoveduje Mednarodni denarni sklad (IMF), in gibanjem sprememb kratko- in srednjeročnih obrestnih mer na podlagi ocene danskega ministrstva za gospodarstvo in rast v zvezi z razvojem kratkoročnih obrestnih mer do leta 2014. Načrt predvideva zmerno rast BDP od leta 2013.

(37) V najboljšem možnem scenariju (34) naj bi banka FIH nenehno izboljševala svoje rezultate do leta 2016. Donosnost normaliziranega lastniškega kapitala (35) pred obdavčitvijo na ravni skupine naj bi bila 10,3 % 31. decembra 2013 in 11,2 % (36)31. decembra 2016.

(38) Najslabši možni scenarij (37) temelji na manj ugodnih tržnih predpostavkah. Te med drugim vključujejo poslabšanje tržnih razmer za financiranje za banke v smislu obsega in cene; manjše povpraševanje po posojilih in svetovalnih storitvah; neugodno gibanje deviznih tečajev, obrestnih mer itd. ter stroške oslabitev, ki ostajajo nad zgodovinskimi ravnmi v celotnem ciklusu poslovanja. Glede na ocene banke FIH bi bila ob takem razvoju dogodkov donosnost normaliziranega lastniškega kapitala pred obdavčitvijo na ravni skupine 0,9 % 31. decembra 2013 in 2,0 % 31. decembra 2016.

(39) V obeh primerih je donosnost lastniškega kapitala razmeroma nizka, to pa predvsem zaradi prepovedi izplačevanja dividend in prepovedi izplačevanja kuponov, predvidenih v obvezah Danske, sprejetih v okviru preiskave državne pomoči. Na podlagi teh obvez bo skupina FIH zadržala dobiček do konca obdobja prestrukturiranja in poravnave ukrepov.

(40) Bančne dejavnosti banke FIH so prvotno obsegale tri segmente: nepremičninska posojila, posojila za prevzeme in bančno poslovanje za podjetja. Poslovni segment nepremičninskih posojil je bil opuščen v okviru prestrukturiranja banke FIH, saj so bila posojila v okviru tega segmenta leta 2012 prodana družbi FSC. Poleg tega bodo postopno ukinjena posojila v njeni poslovni enoti za posojila za prevzeme. Bančno poslovanje za podjetja bo torej edina poslovna enota, ki bo nadaljevala s poslovanjem. Marca 2013 se je število zaposlenih s polnim delovnim časom zmanjšalo na 214.

(41) Glede na načrt prestrukturiranja naj bi se bilančna vsota znižala na 27,68 milijarde DKK (3,74 milijarde EUR) do 31. decembra 2013. Banka FIH načrtuje, da bo 31. decembra 2016 količnik kapitalske ustreznosti 19,6 %.

(42) Zakonsko določeni količnik likvidnosti (38), ki je bil 31. decembra 2012 214 %, naj bi bil 31. decembra 2013 239,7 %.

(43) V obdobju prestrukturiranja naj bi količnik kapitalske ustreznosti znašal 19,6 %, zakonsko določeni količnik likvidnosti pa 175 %, kar bistveno presega regulativne zahteve.

(44) Donosnost tako imenovanega normaliziranega lastniškega kapitala pred obdavčitvijo (39) naj bi bila po najboljšem možnem scenariju (40) načrta prestrukturiranja 9 % 31. decembra 2013 in 10,1 % 31. decembra 2016. Ti številki sta 0,9 % oziroma 4,7 % v najslabšem možnem scenariju (41).

(45) Položaj banke se je bistveno izboljšal od sredine leta 2011, ko je organ FSA predvideval, da se bo banka FIH srečevala z velikimi likvidnostnimi potrebami, ki jih ne bo mogla izpolniti. Banka FIH je odplačala preostale neporavnane obveznice z državnim jamstvom in izziv v zvezi z refinanciranjem je bil torej rešen s 13. junijem 2013. Poleg tega je banka FIH 2. julija 2013 odplačala državni hibridni kapital prvega reda.

(46) Trenutno banka FIH nima težav z izpolnjevanjem regulativnih zahtev glede solventnosti ali likvidnosti.

3.2 UKREPI, KI JIH JE SPREJELA DANSKA V ODGOVOR NA POMISLEKE KOMISIJE

(47) Danska in skupina FIH sta v odgovor na pomisleke, ki jih je v sklepu o reševanju in začetku postopka izrazila Komisija, izvedli vrsto ukrepov.

(48) Banka FIH je izvedla „enkratno“ plačilo družbi FSC v višini 310,25 milijona DKK (39,12 milijona EUR) z datumom valute 4. december 2013 (42).

(49) Banka FIH je z datumom valute 18. december 2013 družbi Newco plačala znesek v višini 61,7 milijona DKK kot delno vračilo provizij, prejetih na podlagi sporazuma o upravljanju za leto 2012, ter retroaktivno znižala upravljavske provizije za vodenje in varovanje pred tveganji za leto 2013, zaračunane družbi Newco, na 0,05 % portfelja neporavnanih posojil.

(50) Banka FIH je znižala skupno vrednost svojih sredstev s 109,3 milijarde DKK (14,67 milijarde EUR) na dan 31. decembra 2010 na 60,80 milijarde DKK (8,16 milijarde EUR) do 31. decembra 2012, kar ustreza 44-odstotnemu znižanju.

(51) Nadalje je zmanjšala svoj portfelj posojil z 58,0 milijard DKK (7,79 milijarde EUR) na dan 31. decembra 2010 na 16,2 milijarde DKK (2,17 milijarde EUR) do 31. decembra 2012, to je za 41,8 milijarde DKK, kar skupaj ustreza 72-odstotnemu zmanjšanju.

(52) Poleg tega je banka FIH bistveno zmanjšala tvegane pozicije v segmentu trgov (43).

(53) Število svojih zaposlenih s polnim delovnim časom je zmanjšala s 356 na dan 31. decembra 2010 na 214 na dan 31. marca 2013, kar ustreza 41-odstotnemu zmanjšanju.

(54) Poleg tega je zmanjšala svojo geografsko prisotnost, saj je zaprla dva od svojih štirih regionalnih uradov.

3.3 OBVEZE, KI JIH JE PREDLAGALA DANSKA

(55) Danska je glede na pomisleke, ki jih je izrazila Komisija v sklepu o reševanju in začetku postopka, ter da bi zagotovila skladnost s sporočilom o oslabljenih sredstvih, zlasti v zvezi z ustreznim plačilom za ukrepe prenosa sredstev, sprejela dodatne obveze, ki so predstavljene v uvodnih izjavah 55 do 62.

(56) Banka FIH bo družbi FSC plačevala letni znesek v višini 12,1 milijona DKK (1,61 milijona EUR) od 30. septembra 2014 do končne poravnave posla s plačilom po načelu časovne porazdelitve in z obrestmi za dejansko število dni (44) za zadnje obdobje na dan poravnave (to je lahko do 31. decembra 2019).

(57) Banka FIH bo znižala upravljavske provizije, ki jih zaračunava družbi FSC, ali izvedla pavšalno plačilo za družbo FSC s sedanjo vrednostjo znižanja ali plačila, enakega 143,2 milijona DKK (19,09 milijona EUR).

(58) Za dosego tega rezultata je banka FIH družbi Newco plačala znesek v višini 61,7 milijona DKK kot delno vračilo provizij, ki jih je banka FIH prejela od družbe Newco na podlagi sporazuma o upravljanju za leto 2012. Banka FIH je tudi znižala upravljavske provizije za vodenje in varovanje pred tveganji, zaračunane družbi Newco, na 0,05 % portfelja neporavnanih posojil za leto 2013.

(59) Poleg tega bo banka FIH s 1. januarjem 2014 znižala upravljavske provizije za vodenje in varovanje pred tveganji, zaračunane družbi Newco, na 0,05 % na leto portfelja neporavnanih posojil.

(60) Banka FIH bo družbi FSC plačala dodatno letno provizijo v višini 47,2 milijona DKK (6,29 milijona EUR), če bi organ FSA spremenil svoje regulativno stališče glede kapitalskih zahtev na ravni holdinga, tako da regulativna posojilna sposobnost banke FIH tudi nadalje ne bi bila omejena s kapitalskim položajem holdinga FIH.

(61) V obvezah so predvideni tudi umik banke FIH z nekaterih poslovnih področij (nepremičninska posojila, upravljanje zasebnega kapitala in zasebnega premoženja) in vrsta omejitev ravnanja, vključno s prepovedjo cenovnega vodstva pri vlogah, prepovedjo komercialno agresivnega ravnanja in prepovedjo prevzemov, ter likvidacija FIH Realkredit A/S, ki je bila hipotekarna banka skupine FIH. FIH Realkredit A/S je bila likvidirana leta 2013.

(62) Celotni seznam obvez (45) je predstavljen v Prilogi.

4. STALIŠČE DANSKIH ORGANOV

(63) Prvotno stališče Danske ob priglasitvi ukrepov Komisiji je bilo (46), da prenos lastniškega kapitala na družbo Newco vključuje državno pomoč družbi Newco, vendar da je vsaka taka pomoč združljiva z notranjim trgom na podlagi člena 107(3)(b) Pogodbe.

(64) Danska je ob isti priložnosti trdila, da skupina FIH ni prejela nikakršne državne pomoči, saj naj bi družba FSC plačala tržno ceno za družbo Newco. Čeprav Danska ni kvantitativno utemeljila navedene trditve, najsi bo to s sklicevanjem na ustrezne tržne podatke ali s pojasnilom razlogov za stroške, povezane s poslom, je poudarila, da: (a) so bili vzpostavljeni postopki za določitev tržne cene prenosa; (b) je začetno financiranje in jamstva zagotovila skupina FIH; (c) mora skupina FIH plačati vse stroške posla in likvidacije ter (d) je skupina FIH sprejela dodatne obveze v zvezi s prenosom, zlasti obveznost predložitve poslovnega načrta.

(65) Danska je na podlagi tega ugotovila, da banki FIH ne bo zagotovljena prednost. Če bi bilo mnenje Komisije v zvezi s tem drugačno, je Danska trdila, da bi bilo mogoče kakršno koli pomoč banki FIH razglasiti za združljivo z notranjim trgom, ker je ureditev pomenila prestrukturiranje banke FIH v skladu s sporočilom o prestrukturiranju (47).

(66) Danska je svoje prvotno stališče dopolnila s predstavitvijo z dne 20. marca 2012 (48), v kateri je poudarila, da banka FIH ni zahtevala ukrepov in da je imela v času, ko je izvedla te ukrepe, druge možnosti za razdolževanje, kar podpira trditev, da je bil posel sklenjen po tržnih pogojih. Trdila je tudi, da sta prvotni odpis knjigovodske vrednosti sredstev v višini 1,4 milijarde DKK in nadaljnji diskont za prilagoditev tveganju v višini 1,3 milijarde DKK ustrezala tržni ceni. Poleg tega bi bile kakršne koli izgube pri nagradi za nadaljnjo uspešnost poslovanja popravljene na podlagi variabilne formule pogodbe o nakupu delnic, tako da bi učinkovit mehanizem naknadne prilagoditve zagotovil oblikovanje cen v skladu s tržnimi pogoji. Danska ni podrobneje pojasnila zneska predlaganega diskonta in prilagoditve tveganju ali razlogov, zakaj naj bi to vodilo do tržne cene.

(67) Danska je v nadaljnji korespondenci s Komisijo (49) trdila, da je največja izguba, ki ji je družba FSC izpostavljena, 1,05 milijarde DKK, tj. razlika med na eni strani posojilom za absorbiranje izgube v višini 1,65 milijarde DKK ter na drugi strani vsoto odpisa knjigovodske vrednosti in zneska predhodne prilagoditve tveganju, ki skupaj znaša 2,7 milijarde DKK. Trdila je tudi, da ima država precej manjše tveganje, povezano s posojili za banko FIH z državnim jamstvom, in da ji je banka FIH odplačala predhodno kapitalsko injekcijo v višini 1,9 milijarde DKK.

(68) Danska je z memorandumom, ki ga je predložila 23. aprila 2012 (50), Komisijo obvestila, da „zaenkrat Komisiji ne bo predložila nadaljnjih argumentov v zvezi z uporabo načela vlagatelja v tržnem gospodarstvu“. Sočasno je zagotovila nekatera pojasnila v zvezi z metodologijami vrednotenja, ki jih je uporabil pravni svetovalec družbe FSC.

(69) Danska je nato 16. maja 2012 zatrdila, da sta se holding FIH in družba FSC o pogojih posla dogovorila na podlagi običajnih poslovnih razlogov v zvezi z delitvijo tveganja in dobička ter da je bil posel sklenjen po tržnih pogojih. To izjavo je potrdila revizijska družba družbe FSC, tj. KPMG (51).

(70) Danska je 7. junija 2012 predložila poročilo družbe KPMG, v katerem so bili ukrepi ocenjeni z upoštevanjem vseh prispevnih elementov sočasno. Družba KPMG je menila, da „ni razloga za ugotovitev, da pogoji pogodbe ne bi ustrezali tveganjem za družbo FSC“, pri čemer je navedla visoko stopnjo zavarovanja, morebitno uporabo kritih obveznic, posojilo za absorbiranje izgube in 25-odstotno nagrado za nadaljnjo uspešnost poslovanja za družbo FSC.

(71) Danska v svojem odgovoru na začetek preiskave z dne 11. septembra 2012 ni neposredno izpodbijala stališča Komisije, da ukrepi pomenijo državno pomoč, ampak se je sklicevala na svoje trditve z dne 29. marca 2012 (52) in trdila, da bo vsak prenos nad tržno vrednostjo izravnan s posojilom za absorbiranje izgube in jamstvom za popravek cene, ki ga je odobril holding FIH. Poleg tega je Danska kot primera v podporo navedenemu stališču navedla povečanje marže pri podaljšanjih pogodbe in višjo stopnjo odkupa, kot je bila predvidena, ni pa izrecno ponovila, da bi bilo treba uporabiti načelo udeleženca v tržnem gospodarstvu (53).

(72) Namesto tega je Danska trdila, da so ukrepi združljivi, in predstavila argumente, da bi dokazala, da so ustrezni, da je pomoč omejena na potrebni minimum in da je izkrivljanje konkurence omejeno (54).

(73) Danski organi so tudi opozorili na svoje stališče v obvestilu z dne 23. aprila 2012, da so bili ukrepi rezultat pogajanj med banko FIH in družbo FSC (55), in trdili, da so nekatere smernice v sporočilu o bančništvu (56) zahtevale določeno kompleksnost ukrepov (57), ter nasprotovali temu, da bi bili lahko zaradi te kompleksnosti neustrezni.

(74) Ko je Komisija Dansko obvestila o izvedenski oceni v zvezi s tržno vrednostjo in realno ekonomsko vrednostjo ukrepov, je Danska izpodbijala rezultate ter med 7. februarjem in 11. septembrom 2013 predložila vrsto vprašanj in pojasnil.

(75) Danska je pripomnila, da je bila pomoč omejena na potrebni minimum (58), ker je predpostavljala, da vrednost ob prenosu ne bo presegla realne ekonomske vrednosti, vendar je dodala, da lahko to dejstvo potrdi le končno vrednotenje s strani Komisije.

(76) Poleg vidikov vrednotenja je Danska opozorila na pozitivne učinke prenosa na regulatorni položaj banke FIH v skladu s ciljem ponovne vzpostavitve dolgoročnega uspešnega poslovanja iz načrta prestrukturiranja.

(77) Danska je tudi trdila, da je strategija banke FIH za pridobivanje vlog neodvisna od ukrepa državne pomoči in da njen namen ni „cenovno vodstvo“, ampak je bistveni del njene strategije financiranja. Kljub temu se je Danska, da bi ublažila pomisleke Komisije, obvezala, da bo banka FIH upoštevala prepoved cenovnega vodstva.

5. OCENA

5.1 OBSTOJ DRŽAVNE POMOČI

(78) V skladu s členom 107(1) Pogodbe je državna pomoč vsaka pomoč, ki jo dodeli država članica, ali kakršna koli vrsta pomoči iz državnih sredstev, ki izkrivlja ali bi lahko izkrivljala konkurenco z dajanjem prednosti posameznim podjetjem ali proizvodnji posameznega blaga, kolikor prizadene trgovino med državami članicami.

(79) Komisija meni, da je treba ukrepe v korist banke FIH, opisane v oddelku 2.3, obravnavati skupaj. Ukrepi so del enega samega posla, ker so njihovi elementi medsebojno povezani (časovno in strukturno) in so bili v celoti zasnovani za rešitev težave banke FIH v zvezi s financiranjem.

5.1.1 Državna sredstva

(80) Ukrepi, opisani v oddelku 2.3., vključujejo državna sredstva, ker jih neposredno financira FSC, ki je družba v državni lasti (prek danskega ministrstva za gospodarstvo) in je odgovorna za zagotavljanje različnih vrst ukrepov za danske banke v okviru finančne krize (59). Prvič, družba FSC zagotavlja 2 milijardi DKK v gotovini za pogodbo o nakupu delnic družbe Newco. Drugič, družba FSC se je obvezala, da bo financirala sredstva družbe Newco, medtem ko banka FIH odplačuje svoja posojila z državnim jamstvom. Ta obveza lahko presega 13 milijard DKK. Tretjič, družba FSC se odpoveduje določenemu znesku obresti, da bi plačala za jamstvo iz holdinga FIH.

5.1.2 Obstoj prednosti

(81) Ukrepi, opisani v oddelku 2.3., zagotavljajo prednost, saj vodijo do pomoči za oslabljena sredstva za banko FIH, s čimer se izboljšajo količniki kapitalske ustreznosti skupine, obenem pa banki omogočajo boljše reševanje svojih težav s financiranjem.

(82) Danski organi so trdili, da so ukrepi v skladu z načelom udeleženca v tržnem gospodarstvu in zato ne pomenijo državne pomoči za skupino FIH.

(83) Komisija bo torej ocenila, ali so ukrepi v korist skupine FIH v skladu z načelom udeleženca v tržnem gospodarstvu. Pri tem preizkusu se preuči, ali bi tržni udeleženec sodeloval v določenem poslu pod enakimi pogoji kot javni vlagatelj v času, ko je bila sprejeta odločitev, da se dajo na voljo javna sredstva. Državna pomoč ne obstaja, če so javna sredstva odobrena v okoliščinah in pod pogoji, ki ustrezajo tržnim pogojem.

(84) Komisija v zvezi s tem v posebnem primeru skupine FIH meni, da je treba preučiti (i) ali je prvotno obstajal zasebni vlagatelj, ki je bil pripravljen financirati ukrepe pod enakimi pogoji kot država članica, (ii) če je obstajal, kakšna je bila donosnost naložbe, ki jo je zahteval, v primerjavi z donosnostjo za državo, in (iii) če ni zasebnega interesa, kakšna bi bila pričakovana donosnost (60) in porazdelitev morebitnega donosa iz ukrepov za državo v primerjavi z donosom, ki bi ga pričakoval tržni vlagatelj, če bi izvedel ukrepe pod običajnimi pogoji tržnega gospodarstva. Če država sprejme te pogoje ali boljše, je mogoče šteti, da so ukrepi izvedeni po tržnih pogojih. Zlasti je treba preveriti, ali posel v celoti ustvarja pozitivni denarni tok, saj ne bi noben zasebni udeleženec, katerega namen je čim bolj povečati dobiček, vstopil v posel, ki ustvarja izgubo.

(85) Najneposrednejši dokaz, da je posel v skladu z načelom udeleženca v tržnem gospodarstvu, je, da pogoji posla ne bi bili sprejemljivi samo za hipotetičnega udeleženca v tržnem gospodarstvu, ampak da dejansko obstaja tak udeleženec, ki sodeluje v isti naložbi pod istimi pogoji kot država. Prisotnost drugih vlagateljev Komisiji zagotavlja merilo za oceno uporabe načela udeleženca v tržnem gospodarstvu.

(86) Ko je Danska odobrila ukrepe, ni bilo tržnega udeleženca, ki bi bil pripravljen banki FIH odobriti podobne ukrepe, kot so jih odobrili subjekti pod nadzorom države. Zlasti ni niti konzorcij lastnikov niti nobena tretja stran izrazila kakršnega koli namena za vlaganje v banko FIH. Komisija nima razlogov za ugotovitev, da bi bil v teh okoliščinah udeleženec v tržnem gospodarstvu pripravljen sodelovati pri ukrepih. Neobstoj zasebnega interesa je znak finančnih težav in slabega položaja banke.

(87) Če ni udeleženca, ki bi vlagal pod enakimi pogoji kot država, je ukrep še vedno lahko brez pomoči, če bi v podobnih okoliščinah zasebni udeleženec odobril enako financiranje, pri čemer bi zahteval vsaj tako visok donos, kot ga je prejela država. Ocena bi načeloma morala temeljiti na poslovnem načrtu ob upoštevanju razpoložljivih informacij in predvidenega razvoja dogodkov v času, ko je bilo odobreno javno financiranje, in se ne bi smela opirati na nobeno analizo na podlagi poznejšega stanja.

(88) Poleg tega je eden od položajev, v katerem je najtežje uporabiti načelo udeleženca v tržnem gospodarstvu, ko je družba že prejemnica državne pomoči. V tem primeru je banka FIH 30. junija 2009 že prejela dokapitalizacijo, ki jo je odplačala 2. julija 2012. Hibridni instrumenti, uporabljeni za dokapitalizacijo, so bili plačani po […] (61) %. Banka FIH je sodelovala tudi v danski jamstveni shemi. Čeprav ta dejstva ne izključujejo uporabe načela udeleženca v tržnem gospodarstvu v tem primeru kot takem, kažejo na težave, s katerimi se je srečevala banka FIH, in bi vplivala na pripravljenost zasebnih vlagateljev za vlaganje v ukrepe. Predhodna pomoč že izkrivlja gospodarske okoliščine, saj ustvarja mnenje o stalni državni podpori. Komisija je pri tej oceni upoštevala nadomestitev takih prednosti z novimi.

(89) Organ FSA je menil, da je bila banka FIH v negotovem položaju, saj je obstajalo veliko tveganje, da ob zapadlosti dolga z državnim jamstvom ne bo sposobna izpolnjevati zakonsko določenih zahtev v zvezi z likvidnostjo. Tak položaj bi torej lahko privedel do odvzema dovoljenja banke FIH za opravljanje bančnih storitev (62). Stališče organa FSA torej podpira oceno Komisije, da tržni udeleženec verjetno ne bi vlagal v banko FIH. Čeprav je mogoče trditi, da poročilo organa FSA ni bilo javno, bi tržni udeleženec imel dostop do podatkov o zapadlosti dolga banke FIH z državnim jamstvom in bi torej lahko ugotovil isto.

(90) Ob neobstoju dejanskega zasebnega vlagatelja mora Komisija, da bi nadalje preverila uporabo načela udeleženca v tržnem gospodarstvu oceniti, ali je skupna donosnost ukrepov v korist banke FIH enaka ali večja od pričakovane donosnosti, ki bi jo za tako naložbo zahteval hipotetični zasebni vlagatelj. Pričakovana donosnost ukrepov je odvisna od prihodnjega toka prihodkov iz denarnih tokov, ki jih je treba diskontirati na današnje obdobje, da bi dobili njihovo čisto sedanjo vrednost (v nadaljnjem besedilu: ČSV), za kar je treba uporabiti ustrezno diskontno stopnjo.

(91) Komisija je na podlagi strokovnih nasvetov ocenila tržno vrednost sredstev družbe Newco in oblikovala pričakovano donosnost za družbo FSC za celotno porazdelitev likvidacijskih vrednosti lastniškega kapitala družbe Newco. Pri tem je upoštevala vse elemente pogodbe o nakupu delnic, kot so čista likvidacijska vrednost, prihodki in stroški, ki sta jih imeli družba FSC in skupina FIH, ter popravek nakupne cene, ki je vključeval posojilo za absorbiranje izgube. Uporaba porazdelitvenega modela je nujna za izračun ČSV koristi, izhajajočih iz 25-odstotne udeležbe pri povečanju vrednosti lastniškega kapitala, ter negativnih učinkov iz kombinacije velikih izgub sredstev v družbi Newco in neizpolnjevanja obveznosti holdinga FIH, če bi se tak scenarij uresničil (63).

Graf 1

Čista sedanja vrednost ukrepa za družbo FSC

(92) V grafu 1 je prikazana ČSV pogodbe o nakupu delnic za različne likvidacijske vrednosti sredstev družbe Newco (od 5,1 milijarde DKK do 28,3 milijarde DKK). Vsak od scenarijev se zgodi z verjetnostjo, označeno s črtkano črto glede na lestvico na desni strani (od 0,1 % do 7,5 %). V najverjetnejših scenarijih je donosnost rahlo negativna.

(93) Kot je razvidno iz grafa 1, je skupno verjetnostno uteženo povprečje ČSV pogodbe o nakupu delnic prav tako negativno. Iz strokovnega izračuna izhaja, da znaša 726 milijonov DKK. Posledično pogodba o nakupu delnic ustvarja izgubo namesto dobička. Udeleženec v tržnem gospodarstvu bi pri podobni naložbi v višini 2 milijardi DKK zahteval plačilo iz naslova lastniškega kapitala v višini najmanj 10 % (64) na leto, kar bi v sedemletnem obdobju obstoja družbe Newco ustvarilo približno 1,33 milijarde DKK. Komisija torej ugotavlja, da ne bi bil noben udeleženec v tržnem gospodarstvu pripravljen vlagati pod pogoji, enakovrednimi tistim iz pogodbe o nakupu delnic. Ukrepi zato niso v skladu z načelom udeleženca v tržnem gospodarstvu (65).

(94) Navesti je treba, da je Komisija pri izračunu, predstavljenem v uvodnih izjavah 91 do 93 upoštevala korespondenco Danske z dne 7. februarja in 11. marca 2013 ter nadaljnjo korespondenco (66), v kateri je Danska predložila predhodno nerazkrite elemente, kot so posebne razlage sestavnih delov variabilne nakupne cene, referenčni datum predloženih zapisov podatkov o izpostavljenosti posojila, ki so bili namenjeni za prenos z banke FIH na družbo Newco, gibanje bonitete portfelja med decembrom 2011 in septembrom 2012 ter podrobnejša analiza „nenamenskih kreditnih linij“ v portfelju.

(95) Poleg tega kvantifikacije, ki jih vsebujejo trditve Danske (67), ne vzdržijo natančne preučitve. Prvič, zneski predhodnih odpisov in rezervacije za tveganja niso utemeljeni z neodvisnim poročilom o vrednotenju (68). Poleg tega ob upoštevanju možnosti, da skupina FIH ne bo mogla plačati naknadnih jamstev, ni razloga, zakaj izgube družbe Newco ne bi mogle presegati 2,7 milijarde DKK, zaradi česar bi bila družba FSC (in torej danska vlada) pogodbeno obvezana dokapitalizirati družbo Newco pred njeno končno likvidacijo. Komisija torej ugotavlja, da trditev, da bodo kakršne koli izgube naložb omejene na 1,05 milijarde DKK, ni utemeljena.

(96) Dejstvo, da sta se družba FSC in holding FIH dogovorila o pogojih ukrepov, ne pomeni nujno, da so bili ukrepi izvedeni po tržnih pogojih. Če bi Danska nameravala odobriti precejšen znesek dodatne pomoči banki, ki se sooča z resnimi likvidnostnimi težavami, samo to dejstvo ne bi izključevalo pogajanj med organi in to banko o določenih točkah posla. Zaradi dvostranske narave pogajanj, ki so potekala, ta niso vključevala elementov, kot sta odprt nediskriminatorni razpisni postopek ali primerjava s podobnimi tržnimi posli. Zato skladnost ukrepov s tržnimi pogoji ne izhaja samodejno iz dejstva, da so potekala pogajanja.

(97) Kar zadeva poročilo družbe KPMG z dne 7. junija 2012, se Komisija strinja, da je treba pogoje ukrepov zaradi njihove kompleksnosti ocenjevati kot celoto, ker ni posameznih rezervacij, ki jih je mogoče razporediti na plačilo vsakega posameznega elementa. Vendar so v analizi, ki jo vsebuje poročilo družbe KPMG, spregledali možnost skrajnejših negativnih scenarijev, v katerih holding FIH ne bi mogel izpolniti svojih obveznosti. Poleg tega v analizi ni obravnavano plačilo za 2,0 milijarde DKK vloženega kapitala. Kot je navedeno v uvodni izjavi 95, skladnost s tržnim ravnanjem ne more obstajati, ker ni letnega plačila za kapital in glede na zgolj 25-odstotno udeležbo pri kakršnem koli povečanju vrednosti lastniškega kapitala v sedemletnem naložbenem obdobju samostojno in kot parameter v modelu celotnega plačila (69).

(98) V tem okviru Komisija ugotavlja, da je morala banka v okviru predhodne dokapitalizacije s hibridnim kapitalom prvega reda (70) plačati letni kupon v višini […] % na leto. Poleg tega je v začetku marca 2012 prednostni dolg banke FIH kotiral na trgu s predvidenim donosom, večjim od 10 %. Sklepanje Komisije, da bi moralo biti plačilo za kapital vsaj 10 %, je torej utemeljeno. Tržni udeleženec bi verjetno zahteval večje plačilo glede na posebna tveganja, povezana s koncentracijo in slabšo kakovostjo (71) nepremičninskega portfelja družbe Newco poleg podrejenosti naložbe lastniškega kapitala. Plačilo v višini 6,5 %, kot ga navaja Danska (72), je torej očitno nezadostno. Navesti je treba tudi, da posel ustvarja negativno pričakovano donosnost.

(99) Komisija ugotavlja, da ukrepi v korist banke FIH niso v skladu z načelom udeleženca v tržnem gospodarstvu.

5.1.3 Selektivnost

(100) Uporaba ukrepov se nanaša samo na skupino FIH in družbo Newco. Ukrep je torej selektiven.

5.1.4 Izkrivljanje konkurence in vpliv na trgovino med državami članicami

(101) Ukrepi so banki FIH pomagali okrepiti njen kapitalski in likvidnostni položaj v primerjavi s položajem njenih konkurentov, ki ne bodo deležni podobnih ukrepov. Ukrep ji je torej omogočil izboljšanje njenega tržnega položaja. Ukrep lahko torej privede do izkrivljanja konkurence.

(102) Glede na povezovanje bančnega trga na evropski ravni prednost, ki je zagotovljena banki FIH, občutijo konkurenti na Danskem (kjer delujejo banke iz drugih držav članic) in v drugih državah članicah. Za ukrepe je torej treba šteti, da lahko vplivajo na trgovino med državami članicami.

5.2 ZNESEK POMOČI

(103) Skupni znesek pomoči na podlagi ukrepov (73) je izračunan na približno 2,25 milijarde DKK (približno 300 milijonov EUR). Komisija je za določitev zneska pomoči upoštevala: (a) korist, povezano s formulo pogodbe o nakupu delnic (0,73 milijarde DKK) (74); (b) odpoved plačilu za naložbo lastniškega kapitala (1,33 milijarde DKK) (75); (c) plačila presežnih obresti s strani družbe Newco pri posojilu ena, posojilu za absorbiranje izgube in začetnem financiranju (0,33 milijarde DKK) ter (d) presežne upravljavske provizije (0,14 milijarde DKK).

(104) Kot olajševalni dejavnik je Komisija menila, da je treba predčasen preklic državnih jamstev v višini 0,28 milijarde DKK odšteti od skupnega zneska pomoči.

(105) Kot je navedeno v oddelku 5.1, je Komisija uporabila celostni pristop pri vrednotenju vseh obresti in drugih denarnih tokov, provizij in danih jamstev, pri čemer je upoštevala: (a) skrb Danske, da Komisija ne bi namenila dovolj pozornosti gospodarski realnosti vseh vidikov ukrepov, kot je posojilo za absorbiranje izgube, in (b) dejstvo, da ni mogoče vseh elementov posla povezati z določenim elementom v formuli za plačilo.

(106) Komisija se je v skladu s sporočilom o oslabljenih sredstvih za nasvete glede vrednotenja oprla na zunanje strokovnjake (76).

5.3 ZDRUŽLJIVOST

5.3.1 Pravna podlaga za združljivost pomoči

(107) Člen 107(3)(b) Pogodbe določa, da se lahko državna pomoč šteje za združljivo z notranjim trgom, če je namenjena „odpravljanj[u] resne motnje v gospodarstvu države članice“. Glede na sedanje razmere in tudi razmere na finančnih trgih v času sklepa o reševanju in začetku postopka Komisija meni, da se lahko ukrepi preučijo na podlagi navedene določbe.

(108) Komisija priznava, da so zaradi finančne krize nastale izjemne razmere, v katerih lahko stečaj ene banke spodkoplje zaupanje v finančni sistem na splošno tako na nacionalni kot na mednarodni ravni. To lahko velja celo za majhno banko, ki ni v neposrednih težavah, vendar pod ostrim nadzorom finančnega regulatorja, kot je banka FIH. Cena 2–4-letnega dolga te banke je bila v času sklepa o reševanju in začetku postopka v razponu od 600 do 700 bazičnih točk nad Euriborjem. Ta raven cene je jasen znak skorajšnjih težav. V takih primerih je lahko zgodnje posredovanje, s katerim se prepreči, da bi zadevna institucija postala nestabilna, nujno, da se preprečijo tveganja za finančno stabilnost. To še zlasti velja v primeru majhnega gospodarstva, kot je Danska, kjer subjekti morda ne bodo razlikovali med posameznimi bankami, zaradi česar se bo pomanjkanje zaupanja, ustvarjeno z neuspehom ene banke, razširilo na celotni sektor. Zato je pravna podlaga za oceno združljivosti vseh ukrepov, na katere se nanaša ta sklep, člen 107(3)(b) Pogodbe.

(109) Kar posebej zadeva združljivost prenosa sredstev na družbo FSC, bo Komisija ukrepe ocenila glede na sporočilo o oslabljenih sredstvih.

(110) Komisija bo nato ocenila združljivost ukrepov prestrukturiranja glede na sporočilo o prestrukturiranju.

5.3.2 Združljivost ukrepov s sporočilom o oslabljenih sredstvih

(111) V sporočilu o oslabljenih sredstvih so določena načela v zvezi z vrednotenjem in prenosom oslabljenih sredstev ter združljivostjo ukrepov s Pogodbo. Oceniti je treba, ali je bila pomoč omejena na minimum ter ali je lastni prispevek banke in njenih delničarjev zadosten.

(112) V skladu s točko 21 sporočila o oslabljenih sredstvih bi morale banke v čim večjem obsegu kriti izgube, povezane z oslabljenimi sredstvi. Točka 21 zahteva ustrezno plačilo državi za ukrep finančne pomoči za oslabljena sredstva ne glede na njegovo obliko, da se zagotovita enaka odgovornost delničarjev in porazdelitev bremena ne glede na to, kateri model se izbere.

(113) Ukrepi so v svoji prvotni obliki predvidevali plačilo, enako stroškom financiranja danske vlade, s povečanjem za zgolj 100 bazičnih točk za likvidnost. Predvideno ni bilo nikakršno plačilo za naložbo lastniškega kapitala, razen delnega (25 %) povečanja, če čista likvidacijska vrednost ustvari presežek na podlagi mehanizma popravka cene. Poleg tega bi v negativnem scenariju, v katerem bi bil portfelj sredstev družbe Newco bistveno oslabljen, nadomestilo družbi FSC zagotovil holding FIH, ki v takih okoliščinah verjetno ne bi bil sposoben izpolnjevati svojih obveznosti. Zato se, kot je navedeno v uvodnih izjavah 66 do 73 sklepa o reševanju in začetku postopka, ni zdelo verjetno, da bi plačilo in lastni prispevek zadostovala za to, da bi bila pomoč združljiva z notranjim trgom v skladu s smernicami iz sporočila o oslabljenih sredstvih.

(114) Komisija je torej v skladu s točko 39 sporočila o oslabljenih sredstvih temeljito analizirala tržno vrednost ukrepov. Ob pomoči zunanjega strokovnjaka je ocenila verjetnostno porazdelitev rezultatov za portfelj sredstev družbe Newco in izračunala učinek na verjetne končne likvidacijske vrednosti sredstev na podlagi pogodbe o nakupu delnic.

(115) Komisija je v svoji oceni ugotovila prednosti na podlagi odpovedi plačilu iz naslova lastniškega kapitala in morebitne izgube, povezane s kreditno kakovostjo holdinga FIH, presežnimi obrestmi za posojilo za absorbiranje izgube, čezmernimi razponi pri financiranju za družbo Newco s strani banke FIH ter presežnimi provizijami za vodenje in varovanje pred tveganji z izvedenimi finančnimi instrumenti. Komisija je ugotovila tudi olajševalne dejavnike, kot je predčasni preklic državnih jamstev. Ukrepi so skupaj vsebovali element državne pomoči v višini približno 2,25 milijarde DKK.

(116) Ob upoštevanju točk 40 in 41 sporočila o oslabljenih sredstvih je bila razlika med vrednostjo ob prenosu in realno ekonomsko vrednostjo ocenjena na podlagi enakega izračuna, kot je bil opravljen za oceno tržne vrednosti, vendar z dvema prilagoditvama. Prvič, porazdelitev rezultatov je temeljila na realnih ekonomskih vrednostih portfelja sredstev namesto na tržnih vrednostih. Drugič, zahtevano plačilo za lastniški kapital je temeljilo na dejanski neto kapitalski olajšavi ukrepov. Komisija je po izjavi organa FSA ocenila, da je učinek bruto kapitalske olajšave ukrepov 375 milijonov DKK (77), enakovredna vrednost ob prenosu pa 254 milijonov DKK nad realno ekonomsko vrednostjo (78), ki jo je bilo treba plačati in vrniti. Poleg tega je bilo treba vrniti 143,2 milijona DKK presežnih provizij.

(117) Vnaprejšnje plačilo v višini 254 milijonov DKK (z datumom valute 1. marec 2012) je zmanjšalo učinek neto kapitalske olajšave s 375 milijonov DKK na 121 milijonov DKK. Z enkratno premijo v višini 310,25 milijona DKK (79) z datumom valute 30. september 2013 in letnim plačilom v višini 12,1 milijona DKK (ki ustreza letnemu plačilu v višini 10 % kapitalske olajšave), poleg vračila presežnih upravljavskih provizij (80), bi torej bili ukrepi v skladu s sporočilom o oslabljenih sredstvih.

(118) Danska je zagotovila, da je banka FIH plačala navedene zneske (81) in poleg tega izpolnila vse dogovore na podlagi sklepnih dokumentov o ukrepih.

(119) Danska se obvezuje, da banka FIH ne bo izplačevala dividend do končne poravnave računov družbe Newco na podlagi pogodbe o nakupu delnic, da se ublaži kreditno tveganje, s katerim se sooča holding FIH za družbo FSC.

(120) Skratka, ukrepi so v celoti sorazmerni, omejeni na minimum in zagotavljajo zadosten lastni prispevek banke FIH. Poleg tega ukrepi zaradi plačila 310,25 milijona DKK z obrestmi (82) družbi FSC ter dodatnih obvez v zvezi s plačilom in provizijami (83) zagotavljajo ustrezno plačilo v skladu s sporočilom o oslabljenih sredstvih.

5.3.3 Združljivost pomoči s sporočilom o prestrukturiranju in sporočilom o podaljšanju iz leta 2011 (84)

(121) V skladu s sporočilom o prestrukturiranju mora prestrukturiranje finančne institucije v okviru sedanje finančne krize, da bi bilo združljivo z notranjim trgom na podlagi člena 107(3)(b) Pogodbe, (i) voditi do ponovne vzpostavitve uspešnega poslovanja banke ali do njene pravilne likvidacije, (ii) zagotavljati, da je pomoč omejena na potrebni minimum, in vključevati zadosten lastni prispevek upravičenca (porazdelitev bremena) ter (iii) vsebovati zadostne ukrepe za omejitev izkrivljanja konkurence.

(i) Uspešno poslovanje

(122) V skladu s sporočilom o prestrukturiranju mora država članica predložiti celovit načrt prestrukturiranja, ki prikazuje, kako bo dolgoročno uspešno poslovanje upravičenca ponovno vzpostavljeno brez državne pomoči v razumnem času in v največ petih letih. Dolgoročno uspešno poslovanje je doseženo, ko je banka sposobna samostojno konkurirati za kapital na trgu v skladu z ustreznimi regulativnimi zahtevami. Zato mora biti sposobna kriti vse svoje stroške in zagotoviti ustrezno donosnost kapitala ob upoštevanju profila tveganja banke. Ponovna vzpostavitev uspešnega poslovanja bi morala temeljiti predvsem na notranjih ukrepih in kredibilnem načrtu prestrukturiranja.

(123) Načrt prestrukturiranja, ki ga je v zvezi z banko FIH predložila Danska in zajema obdobje do 31. decembra 2016, kaže ponovno vzpostavitev uspešnega poslovanja ob koncu tega obdobja prestrukturiranja. Banka naj bi ostala rentabilna in izboljšala svoje letne rezultate zlasti v obdobju 2013–2016, z ustrezno donosnostjo lastniškega kapitala pri novo ustvarjenih poslih. V najslabšem možnem scenariju naj bi banka še vedno ustvarjala dobiček, pri čemer naj bi se čisti dobiček izboljšal z 51 milijonov DKK (6,8 milijona EUR) leta 2013 na 122 milijonov DKK (16,27 milijona EUR) leta 2016.

(124) Glede na načrt prestrukturiranja bo količnik kapitalske ustreznosti banke FIH do 31. decembra 2016 kar 19,6 %, zakonsko določeni količnik likvidnosti pa naj bi takrat bil 160 %. Vsi ti količniki bistveno presegajo minimalne regulativne zahteve. Zdi se torej, da je skupina dobro kapitalizirana in ima soliden likvidnostni položaj.

(125) Banka FIH je bila po ukrepih, zlasti prenosu posojil, sposobna ne samo, da je leta 2013 pravočasno odkupila obveznice z državnim jamstvom, ampak tudi, da je 2. julija 2013 odplačala hibridni kapital, ki ga je prejela od države.

(126) Z ukrepi se je izboljšal profil likvidnosti banke FIH, ki je 31. decembra 2012 dosegla zakonsko določeni količnik likvidnosti v višini 214 %, 31. decembra 2013 (85) pa naj bi ta znašal 239,7 %, kar bistveno presega regulativne zahteve glede likvidnosti.

(127) Zlasti je bil premosten primanjkljaj v financiranju, ki je predhodno grozil banki FIH, na podlagi odsvojitve sredstev s pomočjo posojila v višini 13 milijard DKK, ki ga je družba FSC zagotovila družbi Newco. Poleg tega se je družba FSC obvezala, da bo po potrebi v času trajanja ukrepov dokapitalizirala družbo Newco (86). Vsa neposredna vprašanja glede dokapitalizacije za banko FIH so bila tako predvidena.

(128) Skratka, z zagotovljeno rentabilnostjo in likvidnostjo ter zadostno kapitalsko podlago se zdi, da je banka FIH v dobrem položaju, da samostojno doseže dolgoročno uspešno poslovanje.

(129) Čeprav naj bi bila v najslabšem možnem scenariju donosnost normaliziranega lastniškega kapitala pred obdavčitvijo samo 0,9 % na dan 31. decembra 2013 in 2,0 % (87) na dan 31. decembra 2016, je v najboljšem možnem scenariju predvidena 10,3-odstotna in 11,2-odstotna donosnost normaliziranega kapitala leta 2013 oziroma leta 2016.

(130) Komisija običajno ne uporablja pojma „normalizirani lastniški kapital“, ker vedno privede do večje donosnosti lastniškega kapitala, kot če bi izračuni temeljili na dejanskem lastniškem kapitalu. Vendar se je v tem primeru Danska obvezala, da bosta holding FIH in banka FIH nerazporejeni dobiček zadržala na visoki ravni, da bi bolje zagotovila ustrezno plačilo družbi FSC. Zlasti če bo družba Newco ustvarila bistveno nižji prihodek, kot je načrtovala banka FIH, bosta banka FIH (prek posojila za absorbiranje izgube) in holding FIH (prek jamstva, danega družbi FSC) nosila stroške za zagotovitev plačila banke FIH v višini, ki je ustrezna glede na pravila o državni pomoči. Vendar se z akumulacijo zadržanega dobička lastniški kapital poveča na razmeroma visoko raven (8,4 milijarde DKK v najboljšem primeru, 7,3 milijarde DKK v najslabšem primeru), s čimer se zmanjša koeficient donosnosti lastniškega kapitala. Banka FIH ni v položaju, da bi preprečila ta proces, razen če ustvari izgube (kar pa ni niti predvideno niti zaželeno). Pojem „normaliziranega lastniškega kapitala“ je torej v tem primeru boljši, da bi Komisija lahko pravilno ocenila rentabilnost banke, brez upoštevanja rezultatov akumulacije zadržanega dobička.

(131) Nadalje bo banka FIH zapustila razmeroma tvegano poslovno področje posojil za prevzeme, s čimer se bo zmanjšalo tveganje za njene poslovne dejavnosti, njen poslovni model pa bo imel trdnejšo podlago. Poleg tega se zdi banka FIH z 20,8-odstotnim količnikom kapitalske ustreznosti (88) ob koncu obdobja prestrukturiranja prekapitalizirana (89) glede na njen poslovni model in s tem mnogo manj kot prej izpostavljena tržnim tveganjem, ki bi lahko ogrozila njeno trajnost poslovanja.

(132) Komisija torej meni, da je načrt prestrukturiranja primeren za ponovno vzpostavitev dolgoročnega uspešnega poslovanja banke FIH.

(ii) Porazdelitev bremena

(133) Banka FIH se je obvezala, da v fazi prestrukturiranja ne bo izplačevala dividend in da bo odplačala predhodno državno dokapitalizacijo v višini 1,9 milijarde DKK. Nadalje banka FIH ne bo izplačevala kuponov vlagateljem v hibridne instrumente ali katere koli instrumente, za katere imajo finančne institucije diskrecijsko pravico za izplačevanje kuponov ali odpoklic, ne glede na njihovo regulativno razvrstitev, vključno z instrumenti podrejenega dolga, če ne obstaja pravna obveznost za izplačila.

(134) Poleg tega je plačilo za ukrepe za oslabljena sredstva določeno na ustrezno višino, kot je pojasnjeno v oddelku 5.4.1.

(135) Komisija zato meni, da načrt prestrukturiranja zadostno obravnava zahtevo po porazdelitvi bremena.

(iii) Izkrivljanje konkurence

(136) Načrt prestrukturiranja določa, da se bo banka FIH umaknila z nekaterih poslovnih področij (nepremičninska posojila, upravljanje zasebnega kapitala in zasebnega premoženja). Zlasti je bilo 15,4 milijarde DKK sredstev nepremičninskih posojil (25 % bilančne vsote za leto 2012) odsvojenih na družbo Newco.

(137) V spremenjenem pismu o nameri je določena tudi prepoved cenovnega vodstva pri vlogah, če tržni delež banke FIH preseže 5 %. Ta obveza banki FIH omogoča, da bo dodatno izboljšala svoj položaj v zvezi s financiranjem, tako da bo zbirala vloge na trgu, sočasno pa določila prag, ki bo preprečeval pretiravanjem pri tem. Poleg tega bo prepovedano agresivno poslovno ravnanje, s čimer bodo konkurenti zaščiteni pred nezmernim tržnim ravnanjem. Navesti je treba, da ni noben tržni udeleženec izrazil pripomb glede politike banke FIH v zvezi s cenami vlog, potem ko je Komisija začela postopek v zvezi s tem vprašanjem.

(138) Nadalje bo banka FIH odprodala svoje naložbe v sklade zasebnega kapitala in druge naložbe lastniškega kapitala ter po 31. decembru 2014 v svoji strukturi ne bo več imela hipotekarne enote. Ta poslovna področja bodo torej prav tako prepuščena konkurentom, tako da se bo prisotnost banke FIH ustrezno zmanjšala.

(139) Poleg tega bo likvidirana družba FIH Realkredit (90) in opuščene bodo vse poslovne dejavnosti na poslovnem področju posojil za prevzeme. Glede na podatke ob koncu leta 2012 je družba FIH Realkredit še imela sredstva v višini približno 300 milijonov DKK (40,3 milijona EUR), tako da ni imela velikega pomena za celotno skupino FIH.

(140) Poleg tega je banka FIH skupno vrednost svojih sredstev že znižala s 109,3 milijarde DKK (14,67 milijarde EUR) na dan 31. decembra 2010 na 60,80 milijarde DKK (8,16 milijarde EUR) do 31. decembra 2012, kar ustreza 44-odstotnemu znižanju.

(141) Vse te obveze skupaj vodijo do zadostne ublažitve izkrivljanja konkurence, ker bodo poslovne priložnosti, ki bi lahko bile dobičkonosne za banko FIH, opuščene in prepuščene njenim konkurentom.

5.4 SKLEPNA UGOTOVITEV IN ZAKLJUČEK FORMALNEGA POSTOPKA PREISKAVE

(142) Komisija je v sklepu o reševanju in začetku postopka izrazila dvome glede tega, ali so zadevni ukrepi dobro usmerjeni, kot se zahteva s sporočilom o bančništvu iz leta 2008 (91). Zlasti na tisti stopnji ni bilo jasno, ali bodo vlagatelji banko FIH šteli za popolnoma razbremenjeno njenih najslabših sredstev in ali bodo pripravljeni zagotoviti financiranje pod sprejemljivimi pogoji. Iz načrta prestrukturiranja banke FIH je razvidno, da ima banka zadostno kapitalsko rezervo tudi v stresnem scenariju in da je verjetno, da bo pri neugodnem makroekonomskem razvoju dogodkov ohranila uspešnost poslovanja.

(143) Komisija je v sklepu o reševanju in začetku postopka izrazila dvome tudi glede tega, ali so bili ukrepi omejeni na minimum in ali je bil v njih predviden zadosten lastni prispevek (92), zlasti glede na kompleksnost ukrepov.

(144) Po podrobni oceni elementov in njihove povezave Komisija meni, da je plačilo, ki ga bo banka FIH plačala za ukrepe, zadosten lastni prispevek in v skladu s sporočilom o oslabljenih sredstvih. Komisija pozdravlja „enkratno plačilo“ (v višini 310,25 milijona DKK) za družbo FSC in obveze, sprejete v zvezi s tem. Komisija dalje navaja, da so ti ukrepi izboljšali likvidnostni profil banke, ki v vseh scenarijih ostaja likvidna in uspešno posluje v skladu z načrtom prestrukturiranja.

(145) Komisija je v sklepu o reševanju in začetku postopka izrazila nadaljnje dvome v zvezi s tem, ali je bila zahteva po omejitvi izkrivljanja konkurence izpolnjena. Za banko FIH zdaj veljajo prepoved izplačevanja kuponov, prepoved izplačevanja dividend, prepoved cenovnega vodstva (tudi pri vlogah) in prepoved agresivnega poslovnega ravnanja ter obveze odprodaje.

(146) Komisija na splošno ugotavlja, da načrt prestrukturiranja, ki ga je predložila Danska, ustrezno obravnava vprašanja uspešnega poslovanja, porazdelitve bremena in izkrivljanja konkurence ter je torej v skladu z zahtevami sporočila o prestrukturiranju in sporočila o oslabljenih sredstvih.

(147) Glede na zgornjo oceno Komisija ugotavlja, da so ukrepi dobro usmerjeni, omejeni na minimum in zagotavljajo omejeno izkrivljanje konkurence. Dvomi Komisije glede združljivosti ukrepov, ki jih je prvotno izrazila v sklepu o reševanju in začetku postopka, so torej odpravljeni.

Sklepna ugotovitev

(148) Na podlagi priglasitve in glede na obveze, ki jih je predstavila Danska, je ugotovljeno, da so ukrepi pomoči združljivi z notranjim trgom. Ustreznost ukrepov, uspešno poslovanje banke, lastni prispevki in ukrepi za ublažitev izkrivljanja konkurence se zdijo zadostni. Zato je treba ukrepe odobriti na podlagi člena 107(3)(b) Pogodbe in zaključiti odprti postopek –

SPREJELA NASLEDNJI SKLEP:

Člen 1

Prenos sredstev s skupine FIH na dansko družbo za finančno stabilnost, skupaj z ločenimi dogovori, pomeni državno pomoč v smislu člena 107(1) Pogodbe o delovanju Evropske unije.

Državna pomoč je glede na načrt prestrukturiranja in obveze, predstavljene v Prilogi, združljiva z notranjim trgom.

Člen 2

Ta sklep je naslovljen na Kraljevino Dansko.

V Bruslju, 11. marca 2014 Za Komisijo Joaquín ALMUNIA Podpredsednik

(1) UL C 359, 21.11.2012, str. 1.

(2) „Zakon o kapitalskih injekcijah iz državnih sredstev“ (lov om statsligt kapitalindskud) pomeni zakon št. 67 z dne 3. februarja 2009 in odredbe, izdane na podlagi tega zakona. Zakon je bil odobren z odločbo Komisije z dne 3. februarja 2009 (UL C 50, 3.3.2009, str. 4).

(3) Sklep Komisije z dne 29. junija 2012 v zadevi SA.34445 (2012/C) (ex 2012/N) (UL C 359, 21.11.2012, str. 1).

(4) Ti ukrepi pomoči so podrobno opisani v uvodnih izjavah 10 do 23 sklepa o reševanju in začetku postopka.

(5) Glej uvodno izjavo 1.

(6) V načrt so bile naknadno vnesene spremembe.

(7) Jezikovna opustitev z dne 10. decembra 2013.

(8) 23. avgusta 2013 se je združila s FIH Erhvervsbank A/S kot družbo, ki je nadaljevala poslovanje.

(9) Bančno poslovanje je prvotno vključevalo: (1) bančno poslovanje za podjetja, ki je odgovorno za posojilne dejavnosti banke FIH, zlasti za majhna in srednje velika podjetja; (2) posojila za prevzeme, s katerimi se zagotavlja strukturirano financiranje za združitve in prevzeme na skandinavskem trgu, in (3) nepremičninska posojila, s katerimi se zagotavljajo kapital in svetovalne storitve za nepremičninske vlagatelje. Nepremičninska posojila niso več poslovno področje banke FIH, kot je pojasnjeno v uvodni izjavi 40.

(10) Segment trgov zagotavlja storitve finančnega svetovanja za velika in srednje velika podjetja v zvezi z, na primer, obvladovanjem tveganj, upravljanjem obveznosti in kapitalsko strukturo. Segment trgov je odgovoren tudi za trgovanje in dejavnosti, usmerjene na stranke, na trgih obrestnih mer, deviznih trgih in trgih vrednostnih papirjev.

(11) Segment podjetniškega financiranja zagotavlja storitve finančnega svetovanja v zvezi z združitvami in prevzemi, privatizacijami in kapitalskimi injekcijami itd.

(12) PF I A/S je holdinška družba za lastništvo holdinga FIH družb PFA Pension’s, Folksam Ömsesidig Livsförsäkring/Folksam Ömsesidig Sakförsäkring’s in C.P. Dyvig & Co A/S.

(13) V načrtu prestrukturiranja se uporablja izraz „količnik solventnosti“. Vendar izraz „količnik solventnosti“ v finančnem poročanju pomeni razmerje dobička družbe po obdavčitvi in amortizaciji glede na njene skupne obveznosti. Z njim se torej meri sposobnost družbe, da poravna svoje dolgove. Številčno se opredeli obseg prihodkov družbe po obdavčitvi, brez nedenarnih amortizacijskih stroškov, v primerjavi z njenimi skupnimi dolžniškimi obveznostmi. Količnik zagotavlja tudi oceno verjetnosti, da bo družba še naprej kopičila svoje dolžniške obveznosti. Kadar je torej v načrtu prestrukturiranja uporabljen navedeni izraz, je v tem sklepu uporabljen izraz „količnik kapitalske ustreznosti“, tj. razmerje med celotnim kapitalom banke in vsoto tveganju prilagojene aktive.

(14) Menjalni tečaj z dne 31. decembra 2012: 1 EUR = 7,4610 DKK (ECB).

(15) Obratni kapital je opredeljen kot vsota vlog, izdanih obveznic, podrejenega dolga in lastniškega kapitala.

(16) Glej opombo 2.

(17) Leta 2010 je skupino FIH naprodaj ponudil njen prejšnji lastnik, Icelandic Kaupthing Bank hf, ki je leta 2008 šel v postopek prenehanja delovanja.

(18) Glej uvodno izjavo 17.

(19) Glej opombo 4. Ukrepi so podrobneje opisani v uvodnih izjavah 22 do 30 tega sklepa.

(20) Sklepni memorandum med banko FIH in družbo FSC z dne 2. julija 2012.

(21) Družba Newco je bila ob prevzemu s strani družbe FSC preimenovana v „FS Property Finance A/S“, vendar je še vedno na istem naslovu kot sedež banke FIH.

(22) Družba FSC je posrednik v lasti danske države, ki skrbi za različne ukrepe, ki vključujejo uporabo državnih sredstev za finančne institucije v okoliščinah finančne krize.

(23) Glej Sklep N 407/10 z dne 30. septembra 2010 (UL C 312, 17.11.2010, str. 7); Sklep SA.31938 (N 537/10) z dne 7. decembra 2010 (UL C 117, 15.4.2011, str. 1); Sklep SA.33001 (11/N) – Del A z dne 28. junija 2011 (UL C 237, 13.8.2011, str. 1); Sklep SA.33001 (11/N) – Del B z dne 1. avgusta 2011 (UL C 271, 14.9.2011, str. 1); Sklep SA.33757 (11/N) z dne 9. decembra 2011 (UL C 22, 27.1.2012, str. 2) in Sklep SA.34227(12/N) z dne 17. februarja 2012 (UL C 128, 3.5.2012, str. 1) ter Sklep SA.33639 (11/N) – Pomoč za reševanje za Max Bank z dne 6. oktobra 2011 (UL C 343, 23.11.2011, str. 10).

(24) Cilj sheme je ohraniti vrednost v bankah v težavah z nadzorovano likvidacijo na podlagi načela trajnosti poslovanja, namesto da bi bile te banke predmet stečajnih postopkov. Na podlagi prvotne sheme so delničarji in imetniki podrejenih obveznic banke v težavah v celoti izbrisani. Sredstva in preostale obveznosti se prenesejo na družbo FSC kot likvidacijsko družbo države. Sredstva, ki se lahko prodajo, se prodajo vlagateljem, preostala sredstva se likvidirajo. Prihodki, ustvarjeni s prodajo in likvidacijo sredstev, se uporabijo za poplačilo upnikom (imetniki prednostnih obveznic in vlagatelji).

(25) Glej uvodni izjavi 1 in 4.

(26) Potrjeno z dopisom organa FSA z dne 18. aprila 2013, ki je bil Komisiji predložen z elektronsko pošto z dne 29. aprila 2013.

(27) Po pogodbi naj bi družba Newco plačala dvoletno, triletno ali petletno efektivno obrestno mero danske državne obveznice plus 1,15-odstotni pribitek, odvisno od tega, katero dospelost izbere banka FIH. Vendar je to dejansko postala petletna obrestna mera.

(28) Nakupna cena je sestavljena iz fiksnega zneska v višini 2 milijard DKK in variabilnega zneska, ki je odvisen od končne likvidacijske vrednosti družbe Newco, ki je opisana v uvodni izjavi 30.

(29) Potrjeno z dopisom danskega nadzornega organa FSA z dne 18. aprila 2009; glej tudi opombo 26.

(30) Načelni dogovor, v katerem so predstavljene številne podrobnosti pogodbe o nakupu delnic in ločenih dogovorov, je bil podpisan 1. marca 2012, končni sklepni dokumenti pa 1. julija 2012.

(31) Sporočilo Komisije o uporabi pravil o državni pomoči za ukrepe v zvezi s finančnimi institucijami v okviru trenutne svetovne finančne krize (UL C 270, 25.10.2008, str. 8).

(32) Sporočilo Komisije o obravnavanju oslabljenih sredstev v bančnem sektorju Skupnosti (UL C 72, 26.3.2009, str. 1).

(33) Z različnimi podscenariji.

(34) Podscenarij z nižjimi stroški oslabitev.

(35) Izračunana na podlagi zneska lastniškega kapitala, ki ustreza 16-odstotni stopnji temeljnega kapitala glede tvegane pozicije banke. Ob predpostavki, da ni učinkov na dobiček/izgubo.

(36) Navesti je treba, da bosta ob predpostavki neto povečanja stroškov v letu 2013 v višini 310,25 milijona DKK na podlagi plačila v skladu s sporočilom o oslabljenih sredstvih in obresti ter 61,7 milijona DKK vračila upravljavskih provizij (glej dalje v uvodni izjavi 117 in naslednjih) neto dobiček in izguba banke v letu 2013 verjetno negativna v obeh scenarijih. Banka FIH je ta učinek večinoma izravnala z upravljanjem likvidnosti v decembru 2013. Učinek v letu 2016 bo zanemarljiv, saj se številke navajajo kot „normalizirana“ donosnost lastniškega kapitala.

(37) Podscenarij z visokimi stroški oslabitev.

(38) Zakonsko določeni količnik likvidnosti je opredeljen kot trenutna zakonsko določena likvidnostna pozicija v odstotku zakonsko določene likvidnostne zahteve. Za izpolnitev zakonsko določene zahteve se zahteva količnik v višini 100 %, tako da količnik v višini 214 % več kot dvakrat presega zakonsko zahtevo.

(39) Glej opombo 35.

(40) Najboljši možni scenarij predvideva nižje povprečne stroške financiranja in višje prihodke iz dejavnosti na področju trgov in podjetniškega financiranja.

(41) Najslabši možni scenarij predvideva precej negativen razvoj dogodkov na makroekonomski ravni z manjšim povpraševanjem po posojilih in zgodovinsko visokih stroških oslabitev (čeprav naj bi se v obdobju prestrukturiranja znižali).

(42) Banka FIH je z učinkom z dne 4. decembra 2013 prenesla znesek v višini 310,25 milijona DKK na družbo FSC (znesek je bil vplačan 30. septembra 2013). Poleg tega je prenesla znesek v višini 6 575 342 DKK.

(43) Na primer, zmanjšanje tvegane vrednosti s 50 milijonov DKK (6,71 milijona EUR) na dan 31. decembra 2011 na 35 milijonov DKK (4,7 milijona EUR) na dan 22. aprila 2013.

(44) To se nanaša na konvencijo o štetju dni za plačilo obresti, pri kateri se dejansko število dni v zadnjem obdobju (od zadnjega datuma plačila do naslednjega) deli z dejanskim številom dni med dvema zaporednima 30. septembroma.

(45) Zajet v tako imenovanem „pismu o nameri“.

(46) Priglasitev SANI 6783 z dne 2. marca 2012, obvestilo banke FIH za Komisijo – končno, oddelek 3.

(47) Sporočilo Komisije o ponovni vzpostavitvi uspešnega poslovanja in oceni ukrepov prestrukturiranja v finančnem sektorju v sedanji krizi na podlagi pravil o državni pomoči (UL C 195, 19.8.2009, str. 9).

(48) Prenos sredstev z banke FIH na družbo FSC, ki jo je Danska Komisiji predložila 20. marca 2012.

(49) Elektronska pošta Danske za Komisijo z dne 29. marca 2012.

(50) „Odgovori na vprašalnik z dne 4. aprila 2012 v zvezi z nakupom delnic od holdinga FIH s strani družbe FSC“, ki jih je Danska Komisiji predložila 23. aprila 2012.

(51) „Izjava – FIH Erhvervsbank“, brez datuma, predložena Komisiji 16. maja 2012.

(52) Glej opombo 49 in uvodno izjavo 67.

(53) Načelo vlagatelja v tržnem gospodarstvu je izraz, ki je za namene tega sklepa enakovreden načelu udeleženca v tržnem gospodarstvu. Izraz načelo udeleženca v tržnem gospodarstvu je bil sprejet za zajetje položaja vlagateljev in drugih tržnih akterjev, kot so posojilodajalci, upniki itd.

(54) Dopis z dne 11. septembra 2012, oddelki 2, 3 in 4.

(55) Dopis z dne 11. septembra 2012, str. 5.

(56) Glej opombo 31.

(57) Dopis z dne 11. septembra 2012, oddelek 2, stran 5.

(58) Dopis z dne 11. septembra 2012, str. 6 in 7.

(59) Dejavnosti družbe FSC urejajo zakon o finančni stabilnosti in zakon o finančnem poslovanju ter odredbe, izdane na podlagi teh zakonov. Poleg tega za družbo FSC veljajo posebne določbe o družbah v državni lasti. Za druge ukrepe, ki jih je predhodno zagotovila družba FSC, je bilo v Odločbi Komisije NN51/08 z dne 10. oktobra 2008 („Jamstvena shema za banke na Danskem“) (UL C 273, 28.10.2008, str. 2) ugotovljeno, da jih je treba pripisati danski državi.

(60) Pričakovana donosnost ukrepov je izračunana na podlagi prihodnjih denarnih tokov, diskontiranih za izpeljavo čiste sedanje vrednosti. Glej uvodni izjavi 91 in 92.

(61) Zaupne informacije.

(62) Obvestilo organa FSA o FIH Erhvervsbank A/S z dne 16. maja 2012, predloženo Komisiji.

(63) Ta pojav je na finančnih trgih znan kot „tveganje zaradi neugodnih gibanj“. Komisija je na podlagi strokovnih nasvetov predvidela 16-odstotno povprečno implicitno kumulativno izgubo. Vendar je bila porazdeljena linearno po negativnih donosih, tako da je bilo pričakovanje 91-odstotne izgube uporabljeno v izjemnem primeru, v katerem bi portfelj sredstev devalviral na zgolj 5,1 milijarde DKK, izguba pa ne bi bila pričakovana, če bi sredstva imela pozitiven donos.

(64) Kot dokaz Komisija navaja, da lahko v kriznih razmerah plačila na trgu dokapitalizacije zlahka presežejo 15 % (J. P. Morgan, European Credit Research, 27. oktober 2008, in podatki družbe Merrill Lynch o dolgu prvega reda, denominiranemu v eurih, za institucije z bonitetno oceno „naložbenega razreda“). Sama banka FIH je lahko dokapitalizacijo danske države dobila šele leta 2009, za kar je morala plačati kupon v višini 11,45 %. Nazadnje, v začetku marca 2012 v času podpisa pogodbe o nakupu delnic je prednostni nezavarovani dolg banke FIH, kot je ISIN XS0259416757, z letnim kuponom v višini 4,91 % in zapadlostjo v letu 2021, kotiral na trgu po 67-odstotni nominalni vrednosti, kar pomeni donos v višini več kot 10,50 %. Logično je torej predpostavljati, da bi tržni vlagatelj zahteval veliko večjo donosnost lastniškega kapitala, ki ima precej bolj podrejeno kreditno pozicijo.

(65) Neskladnost s tržnim ravnanjem je dokazana celo brez upoštevanja drugih elementov, ki so del sklepne pogodbe, kot so stroški, ki jih družba Newco plačuje za svoje prvotno financiranje, in posojilo za absorbiranje izgube ter upravljavske provizije, plačane banki FIH za upravljanje premoženja in varovanje pred tveganji, ki se upoštevajo pri skupnem znesku pomoči v oddelku 5.2.

(66) Povzeta v dveh obvestilih, ki ju je Danska predložila 24. junija 2013, in nadaljnjih pojasnjevalnih obvestilih z dne 29. avgusta in 11. septembra 2013.

(67) Glej uvodni izjavi 66 in 67.

(68) V predloženem enostranskem zbirnem dokumentu z naslovom „Brev vedr FIH nedskrivning“ je omenjena ekipa za vrednotenje, ki deluje v imenu družbe FSC – in torej ni neodvisna – in ki ugotavlja, da bi bil odpis v višini 3,2 milijarde DKK nujen na podlagi pravil mednarodnih standardov računovodskega poročanja. Poleg tega je prilagoditev tveganju v višini 1,3 milijarde DKK utemeljena z 10-odstotnim znižanjem vrednosti sredstev zavarovanja, ki pa ni pojasnjeno. Dejstvo, da ekipa za vrednotenje ni neodvisna, je potrjeno z dopisom Danske z dne 11. marca 2013, v katerem je vrednotenje, ki ga je izvedla družba FSC, podrobneje opisano.

(69) Neposredna naložba lastniškega kapitala bi pomenila 100-odstotno udeležbo v donosih lastniškega kapitala. Komisija meni, da je zmanjšanje tega donosa lastniškega kapitala na 25 % nezadostno nadomestilo za holding FIH za zagotovitev kritja izgub iz lastniškega kapitala, zaradi slabega kreditnega položaja banke FIH in holdinga FIH. Poleg tega želi biti Komisija previdna pri vrednotenju prispevka udeležbe pri povečanju vrednosti lastniškega kapitala, ker so večina osnovnih sredstev v družbi Newco nepremičninska posojila, katerih donos je omejen na obresti in glavnico, tako da likvidacijske vrednosti sredstev družbe Newco, ki presegajo 25 milijard DKK, kot je opisano v modelu v uvodni izjavi 91, niso samo malo verjetne, ampak morda povsem izključene. Zaradi tega bi bil s popravkom odstotka udeležbe na višjo številko (na primer 50 %) podcenjen znesek državne pomoči v uporabljenem modelu.

(70) Glej opombo 5.

(71) V dopisu Danske z dne 2. aprila 2013 je poudarjeno, da je na referenčni datum v juniju 2012 približno 25 % sredstev še neporavnanih, drugih 25 % pa ima „nizko“ oceno. V izvedenskem poročilu (svetovalne storitve v zvezi z zadevo FIH – 20. december 2012) je ta izjava nadalje pojasnjena tako, da ima samo 6,3 % portfelja bonitetno oceno 7 ali višjo, ki ustreza „naložbenemu razredu“. Ker ima torej več kot 90 % portfelja oceno, ki je pod „naložbenim razredom“, in je 25 % portfelja dejansko neporavnanega, Komisija meni, da je kapitalska naložba v tak portfelj tvegana in da zahteva visoko plačilo.

(72) Navedeno v njenih obvestilih z dne 11. marca 2013 in ponovljeno v Prilogi 1 k zbirnemu obvestilu z dne 24. junija 2013.

(73) Zajet v pogodbi o nakupu delnic z dne 1. marca 2012 in naslednjih sklepnih dogovorih z dne 2. julija 2012.

(74) Glej uvodno izjavo 97.

(75) Glej opombo 73.

(76) Končno poročilo – svetovalne storitve v zvezi z zadevo FIH – faza II – zadeva SA.34445 Danska, 19. september 2013.

(77) Komisija se je strinjala, da čeprav je organ FSA navedel, da je kapitalska olajšava za FIH Erhvervsbank A/S znašala 847 milijonov DKK (enakovredno 10,5 milijarde DKK RWA), je neomejeno jamstvo za izgube, ki ga je dal holding FIH, bistveno zmanjšalo skupni učinek za tveganju prilagojeno posojilno sposobnost skupine. Da bi Danska ublažila pomisleke Komisije, je dodala obvezo za povečanje plačila banke FIH družbi FSC, če bi organ FSA spremenil svoje regulativno stališče glede kapitalskih zahtev na ravni holdinga, tako da posojilna sposobnost banke FIH ne bi bila več omejena s kapitalskim položajem holdinga FIH.

(78) Analiza Komisije je bila potrjena z izvedenskim poročilom, v katerem so bili upoštevani vsi elementi, ki jih je Danska predložila v svoji korespondenci do vključno zbirnega obvestila z dne 24. junija 2013, ter pojasnila z dne 29. avgusta 2013.

(79) 310,25 milijona DKK je izračunanih kot 254 milijonov DKK + 1,5 * 37,5 milijona DKK. Kapitalska olajšava ukrepa je 375 milijonov DKK, ki jih je treba v skladu s sporočilom o oslabljenih sredstvih plačati po 10 % na leto. Poleg tega se za vrednost portfelja ob prenosu šteje, da znaša 254 milijonov DKK, ki je realna ekonomska vrednost, ki jo je treba vrniti v skladu s točko 41 sporočila o oslabljenih sredstvih. Vendar bi se z vračilom sredstev v višini 254 milijonov DKK učinek neto kapitalske olajšave zmanjšal na 121 milijonov DKK. Da bi bilo torej plačilo združljivo, mora banka FIH plačati učinek kapitalske olajšave v višini 375 milijonov DKK po stopnji 10 % na leto, dokler „delta prenosa“ med vrednostjo ob prenosu in realno ekonomsko vrednostjo ne bo poravnana. Ker se to zgodi šele leto in pol po izvedbi ukrepov, je zahtevano plačilo 254 milijonov DKK + 1,5 * 37,5 milijona DKK in nato letno plačilo v višini 12,1 milijona DKK, kar je 10 % preostale neto kapitalske olajšave.

(80) Presežne upravljavske provizije so ocenjene na 143,2 milijona DKK v času trajanja ukrepov. Danska to ublaži z vračilom 61,7 milijona DKK družbi Newco kot do zdaj zasluženega presežka in znižanjem prihodnje upravljavske provizije na 0,05 % neporavnanega nominalnega zneska, kar je v skladu s tržno prakso.

(81) Glej uvodno izjavo 48.

(82) Dejansko so bila plačila za vračilo sredstev izvedena šele z datumom valute 4. december 2013, tako da je bilo treba plačati dodatne akumulirane obresti za obdobje od 1. oktobra 2013 do 4. decembra 2013. Danska je potrdila, da je banka FIH opravila dodatno plačilo v višini 6,575 milijona DKK poleg 310,25 milijona DKK za pokritje navedenega zneska.

(83) Glej opombo 78.

(84) Sporočilo Komisije o uporabi pravil o državni pomoči za podporne ukrepe v korist bank v okviru finančne krize od 1. januarja 2012 dalje (UL C 356, 6.12.2011, str. 7).

(85) Glej uvodno izjavo 37 in naslednje.

(86) To bi se lahko zgodilo, če bi vrednost sredstev dodatno oslabila. Če bi se to zgodilo, bi družba Newco lahko imela negativni lastniški kapital, nakar bi morala v skladu z običajnim gospodarskim pravom prijaviti stečaj. Tak izid preprečuje klavzula o dokapitalizaciji, kar pomeni, da bo družba Newco po potrebi prejela novo kapitalsko injekcijo družbe FSC, ki jo bo družba FSC od holdinga FIH dobila nazaj šele ob končni poravnavi posla (med 31. decembrom 2016 in 31. decembrom 2019).

(87) Glej uvodno izjavo 38.

(88) Količnik bo 19,6 % po „enkratnem plačilu“ v višini 310,25 milijona DKK.

(89) Prekapitalizacija izhaja izključno iz dejstva, da mora banka FIH v obdobju prestrukturiranja zadržati svoj dobiček in v celotnem obdobju ne sme izplačevati dividend, da bi ohranila veliko kapitalsko rezervo. Tako ravnanje je previdnostni ukrep, da se zagotovi pravilno in popolno plačilo za ukrepe pomoči za oslabljena sredstva, ker sta banka FIH in holding FIH zajamčila končno plačilo državi.

(90) Glej uvodno izjavo 10.

(91) Glej oddelek 2.1 sklepa o reševanju in začetku postopka.

(92) Glej oddelek 2.2 sklepa o reševanju in začetku postopka.